SET เช้ารูดเกือบ 10 จุด รับแรงขายหุ้นพลังงาน หลังราคาน้ำมันร่วงแรง
SET เช้ารูดเกือบ 10 จุด รับแรงขายหุ้นพลังงาน หลังราคาน้ำมันร่วงแรง โดยดัชนี ณ เวลา 11.45 น. อยู่ที่ระดับ 1,617.83 จุด ลดลง 9.86 จุด หรือ 0.61% มูลค่าการซื้อขาย 2.1 หมื่นล้านบาท
17 ก.ค. 2561

ผู้สื่อข่าวรายงานว่า ดัชนีตลาดหุ้นไทย ณ เวลา 11.45 น. อยู่ที่ระดับ 1,617.83 จุด ลดลง 9.86 จุด หรือ 0.61% มูลค่าการซื้อขาย 2.1 หมื่นล้านบาท โดยเป็นการปรับตัวลดลงจากแรงขายนำในหุ้นกลุ่มพลังงานที่ได้รับปัจจัยลบจากราคาน้ำมันที่ร่วงลงแรง รวมถึงมีแรงขายนำออกมาในหุ้น AOT ท่ามกลางวอลุ่มซื้อขายที่ไม่มากนัก กดดันต่อบรรยากาศการลงทุน
10 หุ้นกดดัชนี

ด้านนายชัยยศ จิวางกูร ผู้ช่วยผู้อำนวยการฝ่ายวิเคราะห์หลักทรัพย์ บล.กรุงศรี เปิดเผยว่า ตลาดหุ้นไทยเช้านี้ปรับตัวลง โดยมีหุ้นในกลุ่มพลังงานนำดิ่งหลังจากที่ราคาน้ำมันได้ปรับตัวลงแรงราว 4% ซึ่งช่วงนี้ตลาดฯ ไม่มีปัจจัยอะไรเข้ามาสนับสนุนการลงทุนด้วย วอลุ่มเทรดโดยรวมก็ถือว่าน้อยมาก
โดยช่วงนี้คงจะต้องติดตามการทยอยประกาศผลประกอบการของกลุ่มแบงก์งวดไตรมาส 2/61 และติดตามเรื่องการบังคับใช้มาตรฐานบัญชีใหม่ IFRS9 ว่าจะออกมาอย่างไรบ้าง
ขณะที่ตลาดหุ้นในภูมิภาคเอเชียเช้านี้แกว่งทั้งในแดนบวก-ลบไม่มาก ส่วนประเด็นสงครามการค้ายังไม่จบ เพียงแต่ช่วงนี้ไม่มีข่าวลบเข้ามาเพิ่ม ซึ่งยังติดตามดูต่อไป โดยมีแนวรับ 1,618 จุด ส่วนแนวต้าน 1,630 จุด